text: Drabsforsøg i Aabenraa i morges
  01 november 2014 kl. 09.03
  En 36-årig mand fra Aabenraa blev i morges anholdt. Han er mistænkt for to drabsforsøg.
  Politiet blev alarmeret ved syv-tiden i morges.
  En yngre mand var blevet skåret i ansigtet med en knust flaske, og kort efter havde gerningsmanden angrebet en anden ung mand med en kniv.
  Politiet anholdte kort efter den mistænkte gerningsmand.
  Efterforskningen vanskeliggøres af, at ingen af de tre vil sige noget til politiet.
  Alle tre havde været til den samme fest, men det er uklart, hvad der skete. Politiet hører derfor gerne fra vidner på tlf. 114.
  Begge ofre blev kørt på skadestuen, men ingen af dem er i livsfare, siger politiet til TV SYD.
  